Okresná prokuratúra Nitra 
Damborského 1, 949 99 Nitra 1

Sp. zn. : 2 Pv 380/14/4403	Nitra, 26.3.2015
EEČ : 2-32-112-2015

U Z N E S E N I E

Trestná vec:	obvinená XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Nitra
Podľa § 215 odsek 1 písmeno e Trestného poriadku zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
za prečin zanedbania povinnej výživy podľa § 207 odsek 1, odsek 3 písmeno b) Trestného zákona, ktorého sa dopustila na tom skutkovom základe, že: 
ako matka maloletého XXXXX, nar. XXXXX, bytom u otca XXXXX v XXXXX, hoci má k tomuto vyživovaciu povinnosť priamo zo Zákona o rodine a rozsudkom Okresného súdu v XXXXX č. k. XXXXX zo dňa 10.01.2013, právoplatným dňa 25.01.2013, bola zaviazaná prispievať na jeho výživu sumou vo výške 30 % zo sumy životného minima na nezaopatrené neplnoleté dieťa alebo na nezaopatrené dieťa podľa osobitného zákona, ktorú je povinná platiť vždy do 15-teho dňa v mesiaci vopred do rúk otca počnúc právoplatnosťou rozsudku, od 01.02.2013 si túto povinnosť vôbec neplní a tak ku dňu 17.02.2015 (do konca januára) dlhuje na výživnom sumu vo výške 648,72,- Eur, 

lebo obvinená nebola v čase činu pre nepríčetnosť trestne zodpovedná.

Odôvodnenie:
Poverený príslušník Obvodného oddelenia PZ XXXXX uznesením sp. zn. XXXXX zo dňa 09.06.2014 podľa § 199 odsek 1 Trestného poriadku začal trestné stíhanie a následne uznesením rovnakej spisovej značky zo dňa 15.07.2014 podľa § 206 odsek 1 Trestného poriadku vzniesol obvinenie XXXXX za prečin zanedbania povinnej výživy podľa § 207 odsek 1 Trestného zákona na skutkovom základe opísanom vo výroku tohto uznesenia, pričom následne konal vo veci vyšetrovateľ PZ ako o prečine zanedbania povinnej výživy podľa § 207 odsek 1, odsek 3 písmeno b) Trestného zákona a po vykonaní skráteného vyšetrovania predložil vyšetrovací spis prokurátorovi spolu s návrhom na zastavenie trestného stíhania podľa § 215 odsek 1 písmeno e) Trestného poriadku.
 Podľa § 215 odsek 1 písmeno e) Trestného poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.
Podľa § 23 Trestného zákona kto pre duševnú poruchu v čase spáchania činu inak trestného nemohol rozpoznať jeho protiprávnosť  alebo ovládať svoje konanie, nie je za tento čin trestne zodpovedný, ak tento zákon neustanovuje inak.
Preskúmaním vyšetrovacieho spisu som zistila, že skutok sa stal, je trestným činom a osobou páchateľa je XXXXX, pričom poukazujem na zápisnicu o trestnom oznámení a  zápisnice o výsluchoch svedka XXXXX, obvinenej XXXXX a listinné dôkazy nachádzajúce sa vo vyšetrovacom spise. Z uvedených dôkazov vyplýva, že obvinená XXXXX neprispieva na výživu svojho syna XXXXX od 01.02.2013 a do 31.01.2015 dlhovala do rúk jeho otca sumu vo výške 648,72,- Eur. 
Poverený príslušník PZ na základe príkazu Okresného súdu v XXXXX sp. zn. XXXXX zo dňa 16.01.2015 podľa § 148 odsek 1, odsek 2 Trestného poriadku uznesením sp. zn. XXXXX zo dňa 30.01.2015 podľa § 142 odsek 1 Trestného poriadku pribral do konania znalcov z odboru zdravotníctvo a farmácia odvetvie psychiatria XXXXX a XXXXX za účelom skúmania duševného stavu obvinenej, ktorí vypracovali písomný znalecký posudok, v zmysle záverov ktorého obvinená XXXXX trpí trvalým postihnutím intelektu - mentálnou retardáciou stredne ťažkého stupňa, čo je duševná choroba. Z toho dôvodu boli v čase spáchania skutku jej rozpoznávacie a ovládacie schopnosti vymiznuté. Nie je schopná chápať a rozpoznať zmysel svojho správania a nie je v plnej miere schopná chápať zmysel trestného konania. Nie je potrebné uložiť jej žiadne liečenie - intelektový deficit nie je možné liečiť. Vzhľadom na jej zdravotný stav nie je schopná pracovať - vykonávať zárobkovú činnosť.   
S poukazom na vyššie citované zákonné ustanovenia a na tú skutočnosť, že obvinená XXXXX v čase spáchania činu nemohla rozpoznať jeho protiprávnosť a ovládať svoje konanie, teda bola nepríčetná a nie je trestne zodpovedná, som rozhodla tak, ako je to uvedené vo výroku tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

Mgr. Erika Kučerová
prokurátorka